Der er politikere i dette land, der sætter større lid til Islamisk Stats propaganda om, at 4.000 kampberedte hellige krigere skulle være på vej med flygtningestrømmen mod Danmark, end på Politiets Efterretningstjenestes (PET) trusselsvurdering. Kald det beskæmmende eller blot et nyt usmageligt forsøg på at trække frygtens trumfkort, der fejer alle andre argumenter af bordet for at nå politiske mål.

PET’s pressemeddelelse om Islamisk Stat forleden er helt forudsigelig, nemlig at hverken PET eller andre med sikkerhed kan udelukke, at der befinder sig personer blandt flygtningene, der sympatiserer med IS. Men denne udtalelse svarer til, at pressen stiller PET spørgsmålet, om Jorden vil gå under i morgen, hvortil svaret også vil være, at det ikke kan udelukkes, men at trusselsvurderingen er uændret. Man går altid med både livrem og seler i PET.

De ved nemlig, at der kun er 50 centimeter fra et skulderklap til et spark i røven eller – pænere formuleret – fra Hall of Fame til Hall of Shame.